b'\n_START_ARTICLE_\nCharles Riis\n_START_PARAGRAPH_\nCharles Conrad Riis (15. tammikuuta 1837 K\xc3\xb6\xc3\xb6penhamina \xe2\x80\x93 2. elokuuta 1915 K\xc3\xb6\xc3\xb6penhamina) oli tanskalainen valokuvaaja.\n_START_SECTION_\nEl\xc3\xa4m\xc3\xa4 ja ura\n_START_PARAGRAPH_\nH\xc3\xa4nen aviopuolisonsa oli Augusta Margareta Dahlqvist. Riis saapui Suomeen parturioppilaana ja v\xc3\xa4lsk\xc3\xa4rin\xc3\xa4 1857 ja asettui ensin vuodeksi Turkuun. Turusta Riis muutti Poriin, jossa hoiti omaa parturiliikett\xc3\xa4 vuoteen 1863 asti._NEWLINE_Riis\xc2\xb4in uskotaan hankkineen valokuvaajan ammattitaidon K\xc3\xb6\xc3\xb6penhaminassa jo ennen Suomeen muuttoaan ja h\xc3\xa4n siirtyikin m\xc3\xa4\xc3\xa4r\xc3\xa4tietoisesti valokuvausalalle syksyll\xc3\xa4 1863. Hein\xc3\xa4kuussa 1871 Riis muutti Porista Helsinkiin. Charles Riis\xc2\xb4in kuvausala oli monipuolista, johon sis\xc3\xa4ltyi dokumentti- ja henkil\xc3\xb6kuvia, k\xc3\xa4yntikortti- ja kabinettikuvia, sek\xc3\xa4 maisema- ja teollisuuskuvia (Porista, Porvoosta ja Helsingist\xc3\xa4). Huolimatta siit\xc3\xa4, ett\xc3\xa4 Riis\xc2\xb4in kuvausmenetelmiin kuului vanhanaikaisten kollodiumlevyjen k\xc3\xa4ytt\xc3\xb6, niin h\xc3\xa4nen pikkutarkka ty\xc3\xb6skentelyns\xc3\xa4 tuotti hyvin korkeatasoisia valokuvia. H\xc3\xa4n toimi ateljeekuvaajana vuosina 1863\xe2\x80\x931896 ja h\xc3\xa4nell\xc3\xa4 oli aikoinaan valokuva-ateljeet Porissa, Helsingiss\xc3\xa4 ja K\xc3\xb6\xc3\xb6penhaminassa._NEWLINE_Charles Riis oli tunnettu ateljeekuvaaja ja h\xc3\xa4n menestyi Helsingiss\xc3\xa4 hyvin. Dokumenttikuvaajana 1870-luvun lopulla Riis kuvasi muun muassa kansantieteellisaiheisia kuvia. Riis toimi my\xc3\xb6s kiert\xc3\xa4v\xc3\xa4n\xc3\xa4 kuvaajana Helsingiss\xc3\xa4, Kaivohuoneen luona hein\xc3\xa4-syyskuussa 1870 sek\xc3\xa4 kes\xc3\xa4ll\xc3\xa4 1871. H\xc3\xa4n otti kuvia my\xc3\xb6s Kaivopuiston yleisest\xc3\xa4 taide- ja teollisuusn\xc3\xa4yttelyst\xc3\xa4 1876. Riis toimi maisema- ja milj\xc3\xb6\xc3\xb6kuvaajana 1887 ja julkaisi kymmenen kuvan albumin Helsingist\xc3\xa4. H\xc3\xa4n toimi my\xc3\xb6s valokuvauskurssien j\xc3\xa4rjest\xc3\xa4j\xc3\xa4n\xc3\xa4 1888, ja kuului Fotografiamat\xc3\xb6rklubbenin kilpailun tuomaristoon 1891. Muiden ammattikuvaajien joukossa tunnettiin hyvin Charles Riis\xc2\xb4in asiakkailleen lausumat sanat: \xe2\x80\x9dSit nu stilla, f\xc3\xb6r nu borjar jag!\xe2\x80\x9d'